PMIndiaData/PMIndiaSum huggingface dataset:
प्रधानमंत्री ने अफगानिस्तान के राष्‍ट्रपति डॉ. अशरफ गनी से टेलीफोन पर बात की

प्रधानमंत्री श्री नरेन्‍द्र मोदी ने आज इस्‍लामी गणराज्‍य अफगानिस्‍तान के राष्‍ट्रपति डॉ. अशरफ गनी को फोन कर उन्‍हें राष्‍ट्रपति चुने जाने पर बधाई दी। प्रधानमंत्री ने डॉ. गनी की बुद्धिमता और नेतृत्‍व क्षमता और अफगानिस्‍तान में एकता, शांति तथा विकास की स्‍थापना के लिए उनकी प्रतिबद्धता की सराहना की जिसके कारण वहां एक व्‍यापक जनाधार वाली समावेशी सरकार का गठन शांतिपूर्ण राजनीतिक परिवर्तन द्वारा संभव हुआ। श्री मोदी ने हिंसा तथा आतंकवाद से अधिक महत्‍व लोकतंत्र में विश्‍वास को देने के लिए अफगानिस्‍तान के लोगों और राजनेताओं को धन्‍यवाद दिया। श्री मोदी ने विश्‍वास जताया कि राष्‍ट्रपति डॉ. गनी की विशेषज्ञता, वैश्विक अनुभव और विस्‍तृत ज्ञान तथा उनके आर्थिक सुधारों और विकास के साहसी एजेंडे का लाभ अफगानिस्‍तान के सभी हिस्‍सों को मिलेगा। प्रधानमंत्री ने कहा कि डॉ. गनी का अनुभव भारत और इस क्षेत्र के अन्‍य देशों के लिए लाभदायक होगा। प्रधानमंत्री श्री मोदी ने विश्‍वास दिलाया कि एक मजबूत, स्थिर, शांत लोकतांत्रिक, समावेशी और समृद्ध राष्‍ट्र के रूप में अफगानिस्‍तान सरकार के प्रयासों में भारत एक मित्र एवं सहयोगी के रूप में हर कदम पर सदैव साथ रहेगा। प्रधानमंत्री ने कहा कि भारत और अफगानिस्‍तान के संबंध प्राचीन संस्‍कृति के जुड़ाव, आपसी स्‍नेह तथा आदर पर आधारित हैं और अफगानिस्‍तान के एक राष्‍ट्र के रूप में पुननिर्माण के दौरान हाल के वर्षों में और प्रगाढ़ हुए हैं। राष्‍ट्रपति डॉ. गनी ने प्रधानमंत्री की बधाई की हार्दिक सराहना की। उन्‍होंने अफगानिस्‍तान में लोकतंत्र तथा आर्थिक नीति की स्‍थापना को भारत की देन बताया। राष्‍ट्रपति डॉ. गनी ने श्री मोदी की चुनावी सफलता और विकास आधारित दृष्टिकोण की भी सरा‍हना की। उन्‍होंने कहा कि यह दृष्टिकोण अफगानिस्‍तान तथा समूचे क्षेत्र के लिए लाभकारी होगा। राष्‍ट्रपति डॉ. गनी ने प्रधानमंत्री मोदी द्वारा उन्‍हें प्रथम अवसर मिलने पर भारत आने का निमंत्रण भी स्‍वीकार किया। उन्‍होंने दोनों देशों के बीच राष्‍ट्रीय सुरक्षा सलाहकारों और आर्थिक सलाहकारों के बीच तत्‍काल बातचीत शुरू किए जाने का सुझाव भी दिया।
प्रधानमंत्री का प्रगति के माध्यम से वार्तालाप

प्रधानमंत्री श्री नरेंद्र मोदी ने आज प्रगति के माध्यम से अपने चौदहवें वार्तालाप की अध्यक्षता की। प्रगति –प्रो-एक्टिव प्रशासन और समय पर क्रियान्वन के लिए आई सी टी- आधारित मल्टी-मॉडल प्लेटफॉर्म हैं। प्रधानमंत्री ने स्कूल शिक्षा और साक्षरता से संबंधित शिकायतों के संचालन और समाधान की दिशा में प्रगति की समीक्षा की। उन्होंने कहा कि अब लोगों के बीच एक उम्मीद है कि सरकार इन शिकायतों को हल करने में सक्षम हो जाएगी। प्रधानमंत्री ने विशेष रूप से संबंधित अधिकारियों से छात्रों की शिकायतों का समाधान करने के लिए उनके द्वारा अपनाए जा रहे साधनों को व्यवस्थित करने को कहा। उन्होंने स्कूली बच्चों को असुविधा का सामना न करना पड़े इसके लिए सभी उपलब्ध तकनीकी उपकरणों का उपयोग सुनिश्चित करने के उन्हें निर्देश दिए। एक उदाहरण के तौर पर, उन्होंने सभी मंत्रालयों को अंतरिक्ष प्रौद्योगिकी के व्यापक उपयोग के लिए अपने पहले दिए निर्देशों को याद किया। उन्होंने कहा कि ये छात्रों के लिए परीक्षा केंद्रों के सटीक जगह पहुंचने में आनी वाली दिक्कतों को कम करने में मदद कर सकता है। सुगम्य भारत अभियान की प्रगति की समीक्षा करते हुए प्रधानमंत्री को स्कूलों, सार्वजनिक भवनों और रेलवे स्टेशनों आदि की सुगम्यता में हुए सुधार की प्रगति से अवगत कराया गया था। उन्होंने इस संबंध में केंद्र और राज्य सरकार के विभिन्न विभागों द्वारा दिखाई गई संवेदनशीलता की सराहना की। आधार नामांकन की प्रगति के मूल्यांकन के दौरान यह पाया गया कि समग्र नामांकन अब 105 करोड़ के करीब है, और उत्तर-पूर्वी राज्यों जो इस संबंध में पीछे रहे हैं उन पर विशेष ध्यान दिया जा रहा है। प्रधानमंत्री ने राज्यों से 5 से 18 साल की आयु -वर्ग के बच्चों के बीच नामांकन में तेजी लाने का आग्रह किया है ताकि उनके लिए छात्रवृत्ति और अन्य शैक्षिक लाभ और अधिक सुलभ हो जाएं। प्रधानमंत्री ने सड़क, रेलवे और बिजली क्षेत्र में पंजाब, हिमाचल प्रदेश, कर्नाटक, पश्चिम बंगाल, जम्मू-कश्मीर, उत्तर प्रदेश, आंध्र प्रदेश, सिक्किम और महाराष्ट्र सहित कई राज्यों में फैली हुई महत्वपूर्ण बुनियादी ढांचागत परियोजनाओं की प्रगति की भी समीक्षा की। समीक्षा की गई परियोजनाओं में नांगल बांध -तलवाड़ा रेल लाइन है जिसे पहली बार 1981-82 में मंजूर किया गया था, और तब से ये लंबित पड़ी है – प्रधानमंत्री ने हिमाचल प्रदेश और पंजाब के मुख्य सचिवों पर जमीनी स्तर पर काम आगे बढ़ाने की आवश्यकता पर जोर दिया ताकि इस परियोजना में आगे देरी से बचा जा सके।
बांग्लादेश की प्रधानमंत्री सुश्री शेख हसीना ने प्रधानमंत्री से मुलाकात की

बांग्लादेश की प्रधानमंत्री महामहिम सुश्री शेख हसीना ने आज प्रधानमंत्री श्री नरेन्द्र मोदी से मुलाकात की। प्रधानमंत्री सुश्री हसीना ने राष्ट्रपति श्री प्रणब मुखर्जी की पत्नी श्रीमती शुभ्रा मुखर्जी के निधन पर शोक व्यक्त किया। प्रधानमंत्री श्री नरेन्द्र मोदी ने श्रीमती शुभ्रा मुखर्जी के अंतिम संस्कार में सम्मिलित होने के लिए प्रधानमंत्री सुश्री हसीना के भारत आगमन पर उनका धन्यवाद व्यक्त किया। इस वर्ष जून में अपने बांग्लादेश के दौरे को याद करते हुए प्रधानमंत्री श्री नरेन्द्र मोदी ने प्रधानमंत्री सुश्री शेख हसीना को धन्यवाद दिया कि उनके नेतृत्व में दोनों देशों के बीच सीमा विवाद समझौता शांतिपूर्ण तरीके से और समय पर क्रियान्वित हो गया। प्रधानमंत्री श्री नरेन्द्र मोदी ने बीबीआईएन मोटर वाहन समझौते पर हस्ताक्षर करने के लिए प्रधानमंत्री सुश्री हसीना का स्वागत किया और इस बात पर सहमति व्यक्त की कि क्षेत्रीय संपर्कता को बढ़ाने के लिए उपायों को मजबूत किया जाएगा। प्रधानमंत्री श्री नरेन्द्र मोदी ने जल्द से जल्द भारत का आधिकारिक दौरा करने के लिए प्रधानमंत्री सुश्री शेख हसीना को आमंत्रित किया। प्रधानमंत्री सुश्री हसीना ने यह आमंत्रण स्वीकार कर लिया है।
केंद्रीय मंत्रिमंडल ने भारत और जॉर्डन के बीच श्रम शक्ति के क्षेत्र में सहयोग पर हस्ताक्षर को मंजूरी दी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने भारत और जॉर्डन के बीच श्रम शक्ति के क्षेत्र में सहयोग के बारे में एक समझौता ज्ञापन पर हस्ताक्षर के प्रस्ताव को मंजूरी दे दी है। इस समझौता ज्ञापन का उद्देश्य दोनों पक्षों के बीच ठेके के रोजगार प्रशासन में सर्वोत्तम प्रयासों को बढ़ावा देना, भर्ती प्रक्रिया में नवीनतम सुधार को प्रतिबिंबित करना और जॉर्डन में भारतीय मजदूरों के संरक्षण और कल्याण को बढ़ावा देना है। भारतीय श्रम शक्ति की भर्ती के लिए ऑनलाइन पोर्टल के इस्‍तेमाल में दोनों पक्षों के बीच सहयोग से और अधिक पारदर्शिता लाई जा सकेगी और भर्ती प्रक्रिया में भ्रष्टाचार को रोकने में मदद मिलेगी। यह समझौता ज्ञापन पाँच वर्ष के लिए वैध होगा, जिसमें संयुक्त तकनीकी समिति के माध्यम से स्वचालित नवीनीकरण और एक निगरानी तंत्र का प्रावधान सम्मिलित किया गया है।
प्रधानमंत्री ने एपीजे अब्दुल कलाम की जयंती के अवसर पर उन्हे श्रद्धान्जलि अर्पित की

प्रधानमंत्री श्री नरेन्द्र मोदी ने डा. एपीजे अब्दुल कलाम की जयंती के अवसर पर उन्हें भावभीनी श्रद्धान्जलि अर्पित की है। प्रधानमंत्री ने कहा ‘‘ हमारे प्रिय भूतपूर्व राष्ट्रपति डा. एपीजे अब्दुल कलाम को उनकी जयन्ती के अवसर पर याद करते हए, उनका प्रेममय व्यक्तित्व लाखों लोगों को प्रेरित करता है।’’
ई-रिक्‍शा और ई-गाडि़यों के वास्‍ते मानकों में ढील देने के लिए मोटर वाहन अधिनियम में संशोधन

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने आज मोटर वाहन अधिनियम, 1988 की धारा 7 (1) में संशोधन करते हुए और अधिनियम के तहत ई-रिक्‍शा एवं ई-गाड़ी की परिभाषा को शामिल करते हुए ई-रिक्‍शा तथा ई-गाडि़यों के ड्राइवरों को लाइसेंस मंजूरी में आने वाली कठिनाइयों को हटाने वाले प्रस्‍ताव को अपनी मंजूरी दे दी। ई-रिक्‍शा और ई-गाडि़यां परिवहन प्रणाली में अंतिम छोर तक किफायती एवं स्‍वच्‍छ कनेक्टिविटी मुहैया कराती हैं। सड़क परिवहन एवं राजमार्ग मंत्रालय ने ई-रिक्‍शा और ई-गाडि़यों को कानूनी दायरे में लाने के लिए मोटर वाहन अधिनियम, 1988 के तहत नियमों को अधिसूचित किया है। इसके तहत वाहनों के पंजीकरण से पहले सुरक्षा मानकों की खातिर प्रारूप को मंजूरी के लिए परीक्षण सुनिश्चित किए गए हैं। इस तरह के वाहनों को सीमित गति की इजाजत दी गई है। मोटर वाहन अधिनियम, 1988 के तहत किसी भी व्‍यक्ति को एक परिवहन वाहन चलाने के लिए लर्नर लाइसेंस तब तक नहीं दिया जाता है जब तक कि उसके पास कम से कम एक साल के लिए ड्राइविंग लाइसेंस न हो। चूंकि ई-रिक्‍शा और ई-गाडियां चलाने वाले ज्‍यादातर ड्राइवरों के पास कोई लाइसेंस नहीं होता है, इसलिए मौजूदा प्रावधान उन्‍हें अगले एक साल तक ई-रिक्‍शा/ई-गाड़ी चलाने की इजाजत नहीं देगा। इस कठिनाई को दूर करने और ई-रिक्‍शा तथा ई-गाडि़यों का परिचालन आसान बनाने के लिए सड़क परिवहन एवं राजमार्ग मंत्रालय ने मोटर वाहन अधिनियम, 1988 की धारा 7 (1) में संशोधन करने का प्रस्‍ताव किया है। हालांकि, इसके तहत केवल ई-रिक्‍शा और ई-गाडि़यों के ड्राइवरों को ही ढील दी जायेगी। इसके अलावा, ई-रिक्‍शा और ई-गाड़ी की परिभाषा को मोटर वाहन अधिनियम, 1988 के तहत शामिल किया गया है।
प्रधानमंत्री ने लखनऊ विश्वविद्यालय के शताब्दी स्थापना दिवस समारोह को किया संबोधित

विश्वविद्यालय को स्थानीय उत्पादों को देना चाहिए समर्थन : पीएम सोच में सकारात्मकता और दृष्टिकोण में संभावनाओं को हमेशा जीवित रखना चाहिए : पीएम राष्ट्रीय शिक्षा नीति से लचीलेपन और आत्म-विश्वास को मिलेगा प्रोत्साहन : पीएम बीते छह साल में, इससे पहले 20 साल से ज्यादा हुई खादी की बिक्री : पीएम प्रधानमंत्री श्री नरेन्द्र मोदी ने आज वीडियो कॉन्फ्रेंसिंग के माध्यम से लखनऊ विश्वविद्यालय के शताब्दी स्थापना दिवस समारोह को संबोधित किया। प्रधानमंत्री ने इस अवसर पर विश्वविद्यालय का शताब्दी स्मारक सिक्का जारी किया। कार्यक्रम के दौरान उन्होंने भारतीय डाक द्वारा जारी विशेष स्मारक डाक टिकट और उसके विशेष कवर का भी विमोचन किया। इस अवसर पर केन्द्रीय रक्षा मंत्री और लखनऊ से संसद सदस्य श्री राजनाथ सिंह तथा उत्तर प्रदेश के मुख्यमंत्री श्री योगी आदित्यनाथ उपस्थित रहे। प्रधानमंत्री ने विश्वविद्यालय से स्थानीय कलाओं और उत्पादों से संबंधित पाठ्यक्रम पेश करने का आह्वान किया तथा इन स्थानीय उत्पादों के मूल्यवर्धन पर अनुसंधान करने की मांग की। लखनऊ की ‘चिकनकारी’, मुरादाबाद के पीतल का सामान, अलीगढ़ के तालों, भदोही के कालीन जैसे उत्पादों को वैश्विक स्तर पर प्रतिस्पर्धी बनाने का प्रबंधन, ब्रांडिंग और रणनीति को विश्वविद्यालय द्वारा पेश किए जाने वाले पाठ्यक्रम में शामिल किया जाना चाहिए। इससे ‘एक जिला, एक उत्पाद’ के विचार को हकीकत बनाने में सहायता मिलेगी। प्रधानमंत्री ने कला, संस्कृति और अध्यात्म जैसे विषयों के साथ जुड़ाव को जारी रखने के लिए उन्हें वैश्विक पहुंच उपलब्ध कराने का भी आह्वान किया। क्षमताओं को पहचानने की आवश्यकता का उल्लेख करते हुए प्रधानमंत्री ने रायबरेली के रेल कोच कारखाने का उदाहरण दिया। उन्होंने कहा कि कारखाने में किए गए निवेश का लंबे समय तक छोटे उत्पादों और कपूरथला में बनने वाले कोचों में लगने वाले सामानों के अतिरिक्त इस्तेमाल नहीं किया गया था। कारखाना कोच बनाने में सक्षम था, लेकिन इसकी पूरी क्षमताओं का इस्तेमाल कभी नहीं किया गया। 2014 में इस कम उपयोगिता की स्थिति में बदलाव किया गया और आज कारखाने में सैकड़ों कोच बनाए जा रहे हैं। श्री मोदी ने कहा कि क्षमताओं के साथ-साथ इच्छा शक्ति और इरादा भी उतना ही महत्वपूर्ण है। कई अन्य उदाहरणों का उल्लेख करते हुए प्रधानमंत्री ने कहा, “सोच में सकारात्मकता और दृष्टिकोण में संभावनाओं को हमेशा ही जीवित रखना चाहिए।” श्री मोदी ने गुजरात में विद्यार्थियों की सहायता से गांधी जयंती पर पोरबंदर में हुए एक फैशन शो के माध्यम से खादी को लोकप्रिय बनाने के अपने अनुभव को भी साझा किया। इससे खादी ‘फैशनेबल’ बन गई। प्रधानमंत्री ने बताया कि पिछले छह साल में खादी की बिक्री, इससे पहले 20 साल में हुई कुल बिक्री से भी ज्यादा हुई है। आधुनिक जीवन के तनावों और गैजेट्स पर बढ़ती निर्भरता का उल्लेख करते हुए प्रधानमंत्री ने कहा कि युवाओं में चिंतन और आत्मबोध की आदत कम होती जा रही है। उन्होंने युवाओं से हर प्रकार के तनावों के बीच अपने लिए समय निकालने को कहा। उन्होंने कहा कि इससे उन्हें अपनी क्षमताएं बढ़ाने में सहायता मिलेगी। प्रधानमंत्री ने कहा कि विद्यार्थियों के लिए राष्ट्रीय शिक्षा नीति खुद ही अपनी परीक्षा लेने का साधन है। नई नीति में विद्यार्थियों में आत्म-विश्वास भरने और उन्हें लचीला बनाने का प्रयास किया गया है। उन्होंने विद्यार्थियों से परम्पराओं को तोड़ने, सीमाओं से आगे सोचने तथा बदलाव से नहीं डरने का आह्वान किया। उन्होंने विद्यार्थियों से नई नीति के बारे में चर्चा करने और उसके कार्यान्वयन में सहायता करने के लिए कहा।
प्रधानमंत्री ने डॉ. श्यामाप्रसाद मुखर्जी को उनकी जयंती पर श्रद्धांजलि दी

प्रधानमंत्री श्री नरेन्द्र मोदी ने आज डॉ. श्यामाप्रसाद मुखर्जी को उनकी जयंती पर श्रद्धांजलि अर्पित की। प्रधानमंत्रीने कहा कि, “उनकी जंयती पर मैं डॉ. श्यामाप्रसाद मुखर्जी का नमन करता हूं। डॉ. मुखर्जी एक उत्कृष्ट शिक्षाविद, एक अद्भुत प्रशासक तथा भारत की स्वतंत्रता और एकता के लिए लड़ने वाले योद्धा थे।”
प्रधानमंत्री संसद भवन में रेट्रोफिट इलेक्ट्रिक बस लॉंचिंग कार्यक्रम में शामिल हुए

प्रधानमंत्री श्री नरेन्द्र मोदी आज संसद भवन परिसर में रेट्रोफिट इलेक्ट्रिक बस लॉंच किए जाने के समारोह में शामिल हुए। यह बस, डीजल बस से बैट्री चालित बस के रूप में बदली गई है। यह सड़क परिवहन तथा राजमार्ग मंत्रालय की पहल है और इसका उद्देश्य संसद सदस्यों की आवाजाही के लिए स्वच्छ और प्रदूषण मुक्त यातायात व्यवस्था उपलब्ध कराना है। प्रधानमंत्री थोड़े समय के लिए बस में गए और बस की चाबी लोकसभा अध्यक्ष श्रीमती सुमित्रा महाजन को भेंट की। प्रधानमंत्री ने इस अवसर पर कहा कि पर्यावरण पर लंबे समय से चर्चा हो रही है लेकिन हाल के दिनों में साधारण आदमी पर्यावरण के नुकसान के प्रभाव को महसूस कर रहा है। प्रधानमंत्री ने पेरिस की सीओपी-21 शिखर सम्‍मेलन की चर्चा करते हुए वहां उठाए गए दो प्रमुख कदमों का जिक्र किया। इसमें से एक है, ‘मिशन इनोवेशन।’ इसका उद्देश्‍य ग्रीन टेक्‍नोलॉजी के विकास की दिशा में काम करना है। ‘मिशन इनोवेशन’ को संयुक्‍त रूप से अमेरिका, फ्रांस तथा भारत ने बिल तथा मिलिन्‍डा गेट्स फाउंडेशन की सहायता से लांच किया गया है। दूसरा महत्‍वपूर्ण कदम धूप से प्रचुर रूप में संपन्‍न देशों का अंतर्राष्‍ट्रीय सौर गठबंधन है। प्रधानमंत्री ने कहा कि इसका मुख्‍यालय नई दिल्‍ली में होगा। प्रधानमंत्री ने बस लांच किए जाने में केंद्रीय सड़क परिवहन तथा राजमार्ग मंत्री श्री नितिन गडकरी के प्रयासों की सराहना की। प्रधानमंत्री ने उद्योगपतियों का भारत में सस्‍ती और कारगर इलेक्‍ट्रिक बैट्री बनाने का आह्वान किया। इससे स्‍वच्‍छ जन परिवहन की दिशा में तेजी आएगी। लोकसभा की अध्‍यक्ष श्रीमती सुमित्रा महाजन, केंद्रीय मंत्री श्री नितिन गडकरी, श्री वैंकेया नायडू, श्री प्रकाश जावड़ेकर तथा बड़ी संख्‍या में संसद सदस्‍य इस अवसर पर उपस्‍थित थे।
प्रधानमंत्री ने हैदराबाद में भारत बायोटेक सुविधा का दौरा किया

प्रधानमंत्री नरेन्द्र मोदी ने कोविड के लिए वैक्सीन विकास और विनिर्माण प्रक्रिया की व्यक्तिगत समीक्षा करने के लिए अपनी तीन नगरों की यात्रा के तहत हैदराबाद में भारत बायोटेक सुविधा का दौरा किया। श्री मोदी ने अपने ट्वीट मे कहा, "हैदराबाद में भारत बायोटेक सुविधा में, स्वदेशी कोविड–19 वैक्सीन की तैयारी के बारे में जानकारी दी गई। अब तक के परीक्षणों में हुई प्रगति के लिए वैज्ञानिकों को बधाई दी। उनकी टीम त्वरित प्रगति के लिए आईसीएमआर के साथ मिलकर कार्य कर रही है।" प्रधानमंत्री ने आज प्रातः अहमदाबाद में ज़ाइडस बायोटेक पार्क का दौरा किया।
प्रधानमंत्री ने अफगानिस्तान के स्वतंत्रता दिवस के अवसर पर वहां के लोगों को बधाई दी

प्रधानमंत्री श्री नरेंद्र मोदी ने अफगानिस्तान के स्वतंत्रता दिवस के अवसर पर वहां के लोगों को बधाई दी। भारत के अफगानिस्तान के संबंध बहुत मजबूत हैं तथा आने वाले समय में यह संबंध और अधिक मजबूत होंगे। प्रधानमंत्री ने कहा कि भारत, एक शांतिपूर्ण, संगठित, लोकतांत्रिक और समृद्ध राष्ट्र के निर्माण में अफगानिस्तान की सरकार और वहां के लोगों के प्रयासों में हर संभव सहायता देने का आश्वासन देता है।
सचिवों के प्रथम समूह ने प्रधानमंत्री के समक्ष विचार एवं सुझाव प्रस्‍तुत किए

प्रशासन के विभिन्‍न क्षेत्रों में अमूल- चूल परिवर्तन लाने के लिए प्रधानमंत्री द्वारा सचिवों को विचार प्रस्‍तुत करने के लिए प्रोत्‍साहित किये जाने की निरंतरता में सचिवों के प्रथम समूह (8 समूहों में से) ने ऊर्जा संरक्षण और दक्षता के संदर्भ में प्रधानमंत्री के समक्ष विचार और सुझाव प्रस्‍तुत किए। इस अवसर पर प्रधानमंत्री श्री नरेन्‍द्र मोदी और केन्‍द्रीय मंत्री श्री राजनाथ सिंह, श्री अरूण जेटली, श्रीमती सुषमा स्‍वराज, नीति आयोग के उपाध्‍यक्ष श्री अरविंद पनगडि़या के अलावा भारत सरकार के सभी सचिव उपस्थित थे। प्रस्‍तुतीकरण के दौरान और उसके बाद प्रधानमंत्री सहित श्रोताओं में से कई सदस्‍यों ने प्रस्‍तुतीकरण के विषय के बारे में कई प्रश्‍न पूछे और अपने सुझाव दिए। प्रधानमंत्री ने प्रस्‍तुतीकरण की सराहना की और कहा कि सचिवों ने अपना कार्य काफी हद तक उनकी परिकल्‍पना के अनुरूप ही पूरा किया है। उन्‍होंने हस्‍तक्षेपों और सुझावों की सराहना की तथा प्रस्‍तुतीकरण में शामिल सभी लोगों का अभिनंदन किया।
भूकंप के ताजा झटकों के बाद प्रधानमंत्री ने स्‍थिति का जायजा लिया

प्रधानमंत्री श्री नरेन्‍द्र मोदी ने आज नेपाल और भारत के कुछ हिस्‍सों में भूकंप के ताजा बड़े झटकों के बाद एक उच्‍च स्‍तरीय बैठक में स्‍थिति का जायजा लिया। प्रधानमंत्री ने सभी संबंधित विभागों को सतर्क रहने का निर्देश दिया ताकि जरूरत पड़ने पर राहत और बचाव कार्य त्‍वरित गति से चलाए जा सकें।
केन्द्रीय मंत्रिमंडल ने मालदीव के न्यायिक सेवा आयोग के साथ न्यायिक सहयोग के क्षेत्र में समझौता ज्ञापन पर हस्ताक्षर को मंजूरी दी

मंत्रिमंडल निर्णय, भारत सरकार प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने भारत और मालदीव गणराज्य के न्यायिक सेवा आयोग के बीच न्यायिक सहयोग के क्षेत्र में समझौता ज्ञापन (एमओयू) पर हस्ताक्षर करने को मंजूरी दे दी है। न्यायिक सहयोग के क्षेत्र में भारत और अन्य देशों के बीच यह आठवां समझौता ज्ञापन है। यह समझौता ज्ञापन न्यायालयों के डिजिटलीकरण की प्रक्रिया में सूचना प्रौद्योगिकी की सुविधाओं का लाभ उठाने के लिए एक उपयुक्त मंच प्रदान करेगा और दोनों देशों की आईटी कंपनियों एवं स्टार्ट-अप के लिए विकास का एक संभावित क्षेत्र साबित हो सकता है। हाल के वर्षों में, भारत और मालदीव के बीच घनिष्ठ संबंध बहुआयामी तरीके से प्रगाढ़ हुए हैं। विधि एवं न्याय के क्षेत्र में सहयोग से संबंधित इस समझौते पर हस्ताक्षर के साथ, दोनों देशों के बीच अच्छे संबंधों को और गति मिलेगी। यह समझौता न सिर्फ दोनों देशों के बीच न्यायिक एवं अन्य कानूनी क्षेत्रों में ज्ञान तथा प्रौद्योगिकी के आदान-प्रदान को संभव बनाएगा बल्कि “पड़ोसी पहले” की नीति के उद्देश्यों को भी आगे बढ़ाएगा।
प्रधानमंत्री ने बिहार और उत्तर प्रदेश में भारी बारिश तथा बिजली गिरने से हुई लोगों की मौत पर दुख जताया

प्रधानमंत्री श्री नरेन्द्र मोदी ने बिहार और उत्तर प्रदेश के कई हिस्सों में भारी बारिश तथा बिजली गिरने के कारण हुई लोगों की मौत पर दुख जताया है। प्रधानमंत्री ने कहा, ‘बिहार और उत्तर प्रदेश के कुछ जिलों में भारी बारिश और आकाशीय बिजली गिरने से कई लोगों के निधन का दुखद समाचार मिला। राज्य सरकारें तत्परता के साथ राहत कार्यों में जुटी हैं। इस आपदा में जिन लोगों को अपनी जान गंवानी पड़ी है, उनके परिजनों के प्रति मैं अपनी संवेदना प्रकट करता हूं।’
प्रधानमंत्री ने फीफा विश्व कप चैम्पियन बनने पर अर्जेन्टीना को बधाई दी

प्रधानमंत्री श्री नरेन्द्र मोदी ने फीफा विश्व कप चैम्पियन बनने पर अर्जेन्टीना को बधाई दी है। श्री मोदी ने फीफा विश्व कप में जोरदार प्रदर्शन करने के लिये फ्रांस को भी बधाई दी। प्रधानमंत्री ने ट्वीट किया हैः “इस मैच को भी अत्यंत रोमांचक फुटबाल मैच के रूप में याद किया जायेगा! #FIFAWorldCup चैम्पियन बनने पर अर्जेंटीना को बधाई! पूरे टूर्नामेंट में वे लोग दमदार तरीके से खेले। अर्जेंटीना और मेसी के लाखों भारतीय प्रशंसक इस शानदार जीत का आनन्द मना रहे हैं। @alferdez” “#FIFAWorldCup में जोरदार प्रदर्शन करने के लिये फ्रांस को बधाई! उन्होंने भी फाइनल तक पहुंचने में अपने कौशल और खेलभावना से फुटबाल प्रेमियों का दिल जीत लिया।@EmmanuelMacron”
शिक्षकों और शिक्षा पर मदन मोहन मालवीय राष्ट्रीय मिशन के लांच किए जाने के अवसर पर प्रधानमंत्री की टिप्पणी

प्रधानमंत्री ने शिक्षा की संस्कृति पर आत्मावलोकन का आह्वान किया। प्रधानमंत्री श्री नरेन्द्र मोदी ने बनारस हिंदू विश्वविद्यालय, वाराणसी के स्वतंत्रता भवन में शिक्षकों और शिक्षा पर मदन मोहन मालवीय राष्ट्रीय मिशन का शुभारंभ किया। इस अवसर पर प्रधानमंत्री ने काशी की भूमि को शिक्षा की संस्कृति देने वाली भूमि बताया। उन्होंने कहा कि हमें इस बात का आत्मावलोकन करने की आवश्यकता है कि क्या हम शिक्षा की संस्कृति को गवां रहे हैं। प्रधानमंत्री ने कहा कि शिक्षा प्रणाली का अर्थ रोबोट तैयार करना नहीं बल्कि विज्ञान और टेक्नोलॉजी के साथ पूर्ण मानव मन विकसित करना है। प्रधानमंत्री ने कहा कि जहां कहीं भी मानवता ने ज्ञान के युग में प्रवेश किया है वहां भारत ने विश्वगुरू की भूमिका निभाई है। उन्होंने कहा कि 21वीं शताब्दी भारत के लिए अत्यधिक जिम्मेदारी की शताब्दी है क्योंकि विश्व एकबार फिर ज्ञान युग में प्रवेश कर रहा है। प्रधानमंत्री ने कहा कि पूरी दुनिया और समाज के सभी वर्गों में अच्छी शिक्षा की मांग है। उन्होंने कहा कि कारगर तरीके से प्रशिक्षित करने पर भारत के युवा विश्व में शिक्षकों की आवश्यकता को पूरी कर सकते हैं। उन्होंने कहा कि यदि कोई शिक्षक देश से बाहर जाता है तो उसे लाभ मिलता है और वह पूरी पीढ़ी का ध्यान आकर्षित करता है। प्रधानमंत्री ने कहा कि शिक्षकों और शिक्षा के बारे में मदन मोहन मालवीय राष्ट्रीय मिशन इस दिशा में एक कदम है। प्रधानमंत्री ने अंतर-विश्वविद्यालय केन्द्र की पट्टिका का अनावरण किया तथा बनारस हिंदू विश्वविद्यालय परिसर को जोड़ने के लिए वाई-फाई प्रणाली रिमोट कंट्रोल से लांच की। प्रधानमंत्री ने वाराणसी महोत्सव का भी शुभारंभ किया। उन्होंने ‘युक्ति’ पहल के तहत छः हस्तशिल्पकारों को पुरस्कार प्रदान किया। प्रधानमंत्री ने इस पहल के बार में कहा कि इससे उचित टेकनॉलाजी नवाचारों के इस्तेमाल से हमारे शिल्पकारों का कौशल बढ़ाने में मदद मिलेगी। प्रधानमंत्री ने कहा कि वाराणसी महोत्सव जैसे आयोजनों से पर्यटन को बढ़ावा मिलेगा। उन्होंने बनारस के स्कूलों तथा शैक्षिक संस्थानों से बनारस की समृद्ध संस्कृति के विभिन्न पक्षों में विशेषज्ञता विकसित करने को कहा ताकि बनारस आने वाले पर्यटकों का ध्यान आकर्षित किया जा सके। उन्होंने कहा कि प्राचीन विरासत के कारण पर्यटक बनारस आएंगे। लेकिन पर्यटक यहां तभी ठहरेंगे जब बनारस के लोग उन्हें अपनी विरासत दिखाने का प्रयास करेंगे। भारत की विरासत की मजबूती का जिक्र करते हुए प्रधानमंत्री ने हाल में संयुक्त राष्ट्र द्वारा अंतर्राष्ट्रीय योग दिवस को अपनाने का जिक्र किया। उन्होंने बताया कि 177 देशों ने भारत के प्रस्ताव को समर्थन दिया और इसे 90 दिनों के रिकार्ड समय के अंदर अपनाया गया। प्रधानमंत्री ने कलाकारों और कवियों से कहा कि वे स्वच्छता तथा बालिका कल्याण जैसे समकालीन विषयों को छूएं ताकि समाज में इन महत्वपूर्ण विषयों पर जागरूकता बढ़ाई जा सके। इस अवसर पर मानव संसाधन विकास मंत्री श्रीमती स्मृति इरानी तथा केन्द्रीय संस्कृति एवं पर्यटन (स्वतंत्र प्रभार), राज्यमंत्री श्री महेश शर्मा भी उपस्थित थे।
प्रधानमंत्री ने कनाडा के प्रधानमंत्री जस्टिन ट्रूडो से टेलीफोन पर बात की

कनाडा के प्रधानमंत्री श्री जस्टिन ट्रूडो ने आज शाम प्रधानमंत्री श्री नरेन्द्र मोदी से टेलीफोन पर बात की। दोनों नेताओं ने आपसी हितों को आगे बढ़ाने, विशेषकर जलवायु परिवर्तन पर विचारों का आदान-प्रदान किया। प्रधानमंत्री मोदी ने पेरिस समझौते के क्रियान्वयन को आगे ले जाने के लिए एक बार फिर भारत की प्रतिबद्धता दोहराई। प्रधानमंत्री ने प्रधानमंत्री ट्रूडो को इस वर्ष कनाडाई संघ की 150वीं वर्षगांठ के अवसर पर बधाई दी। उन्होंने कनाडा के साथ द्विपक्षीय संबंधों के विभिन्न क्षेत्रों में चौतरफा प्रगति की सराहना की। दोनों नेताओं ने मजबूत संबंधों को बढ़ावा देने के लिए संपर्क और सहयोग कायम रखने पर सहमति व्यक्त की।
कैबिनेट ने बाह्य अंतरिक्ष के शांतिपूर्ण उपयोग के क्षेत्र में सहयोग के लिए भारत और फिनलैंड के बीच सहमति पत्र को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने बाह्य अंतरिक्ष के शांतिपूर्ण उपयोग के क्षेत्र में सहयोग के लिए भारत और फिनलैंड के बीच सहमति पत्र (एमओयू) को अपनी मंजूरी दे दी है। इस एमओयू पर पहले ही 10 जनवरी, 2019 को नई दिल्‍ली में हस्‍ताक्षर किये जा चुके हैं। प्रभाव : हस्‍ताक्षरित एमओयू के तहत पृथ्‍वी के सुदूर संवेदन, उपग्रह संचार, उपग्रह आधारित नौवहन, अंतरिक्ष विज्ञान और बाह्य अंतरिक्ष के अन्‍वेषण के क्षेत्र में नई अनुसंधान गतिविधियों और अनुप्रयोग (एप्‍लीकेशन) से जुड़ी संभावनाओं की तलाश को बढ़ावा दिया जाएगा। फिनलैंड की सरकार के साथ सहयोग के परिणामस्‍वरूप मानवता की भलाई के लिए अंतरिक्ष प्रौद्योगिकियों के उपयोग के क्षेत्र में एक संयुक्‍त गतिविधि का विकास संभव हो पाएगा। विवरण : सहमति पत्र से निम्‍नलिखित संभावित क्षेत्रों में सहयोग सुनिश्चित होगा : पृथ्‍वी का सुदूर संवेदन उपग्रह संचार और उपग्रह आधारित नौवहन अंतरिक्ष विज्ञान और ग्रह संबंधी अन्‍वेषण अंतरिक्ष उपकरणों (ऑब्‍जेक्‍ट) और जमीन आधारित प्रणाली का विकास, परीक्षण एवं परिचालन भारत के प्रक्षेपण यानों द्वारा फिनलैंड के अंतरिक्ष उपकरणों को प्रक्षेपित करना। अंतरिक्ष से जुड़े डेटा की प्रोसेसिंग एवं उपयोग करना। अंतरिक्ष प्रौद्योगिकियों और आर्टिफिशियल इंटेलीजेंस के उपयोग पर आधारित अभिनव अनुप्रयोगों और समाधानों (सॉल्‍यूशन) को विकसित करना। उभरते नये अंतरिक्ष अवसरों और डेटा पारिस्थितिकी एवं बाह्य अंतरिक्ष के सतत उपयोग के क्षेत्र में सहयोग करना। इस एमओयू के तहत प्रतिभागी अथवा उनके द्वारा अधिकृत किये जाने पर कार्यान्‍वयनकारी एजेंसियां आवश्‍यकता पड़ने पर उन विशिष्‍ट सहकारी परियोजनाओं के प्रबंधन के लिए परियोजना टीमों का गठन कर सकती हैं, जिन पर काम कार्यान्‍वयनकारी व्‍यवस्‍थाओं के तहत शुरू किया जाएगा। कार्यान्‍वयनकारी रणनीति और लक्ष्‍य : सभी प्रतिभागी इस एमओयू के तहत सहकारी गति‍विधियों में सामंजस्‍य स्‍थापित करने के उद्देश्‍य से एक-एक समन्‍वयक को मनोनीत करेंगे। इस एमओयू के कार्यान्‍वयन में सुविधा के लिए प्रतिभागी पारस्‍परिक निर्णय लेने के लिए बारी-बारी से भारत अथवा फिनलैंड में बैठकें करेंगे अथवा वीडियो कांफ्रेंस के जरिये निर्णय लेंगे। इस एमओयू के तहत प्रतिभागी अथवा उनके द्वारा अधिकृत किये जाने पर कार्यान्‍वयनकारी एजेंसियां आवश्‍यकता पड़ने पर उन विशिष्‍ट सहकारी परियोजनाओं के प्रबंधन के लिए परियोजना टीमों का गठन कर सकती हैं, जिन पर काम कार्यान्‍वयनकारी व्‍यवस्‍थाओं के तहत शुरू किया जाएगा। यह निर्णय अंतरिक्ष के क्षेत्र में सहयोग के लिए फिनलैंड की सरकार द्वारा दिखाई गई रुचि को ध्‍यान में रखते हुए लिया गया है।